Diari Oficial de la Generalitat Valenciana


Sumari del DOGV 4455, del 07-03-2003 (2003/2668)

ORDE de 3 de març de 2003, de la Conselleria d'Obres Públiques, Urbanisme i Transports, per la qual s'aprova la convocatòria d'ajudes a ens locals per a l'execució d'obres en matèria de proveïment d'aigua, sanejament i defensa contra avingudes, així com unes altres actuacions relacionades amb estes obres.
------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   4455

Data del DOGV
:   07-03-2003

Secció del DOGV
:   III. CONVENIS I ACTES - E) CONCESSIÓ DE SUBVENCIONS ADMINISTRATIVES

Número del document
:   2003/2668


Data del document
:   03-03-2003

Organisme emissor
:   Conselleria d'Obres Públiques,Urbanisme i Transports

Tipus de document
:   Ordre

Correcció d'errades

 Descriptors 

:   * servei de vies públiques
    * suport econòmic
    * subministrament d'aigua
    * ordenació hidràulica
    * administració local

ORDE de 3 de març de 2003, de la Conselleria d'Obres Públiques, Urbanisme i Transports, per la qual s'aprova la convocatòria d'ajudes a ens locals per a l'execució d'obres en matèria de proveïment d'aigua, sanejament i defensa contra avingudes, així com unes altres actuacions relacionades amb estes obres. [2003/2668]
  
Dins dels crèdits assignats als corresponents programes pressupostaris, la Conselleria d'Obres Públiques, Urbanisme i Transports ha realitzat una previsió per a obres de baix pressupost la iniciativa i l'execució de les quals seran a càrrec de les entitats locals de la Comunitat Valenciana en matèria de proveïment d'aigua, sanejament i defensa contra avingudes, així com unes altres actuacions relacionades amb este tipus d'obres.
  
A tal fi i de conformitat amb les atribucions que em conferix l'article 35 de la Llei 5/83 de la Generalitat Valenciana, de 30 de desembre, de Govern Valencià, en compliment dels principis de publicitat, concurrència i objectivitat que han de regir la concessió de les transferències de capital,
  
ORDENE
  
Article 1. Objecte de la subvenció
  
Es convoca els ens locals de l'àmbit territorial de la Comunitat Autònoma Valenciana a sol·licitar subvencions per a obres de baix pressupost, la iniciativa i l'execució de les quals seran a càrrec dels mateixos ens locals de la Comunitat Valenciana en matèria de proveïment d'aigua, sanejament i defensa contra avingudes, així com unes altres actuacions relacionades amb este tipus d'obres.
  
Les citades ajudes s'atorgaran en els termes prevists en la present orde, i la seua concessió, segons la quantia, se sotmetrà als requisits que a l'efecte preveu la normativa en vigor.
  
1. Les obres que siguen subvencionades hauran de ser iniciades dins de l'any 2003 i la seua finalització justificada abans que expire el termini assenyalat per l'entitat local en el calendari de terminis d'execució de l'obra, que figura com a annex 3.
  
2. Les obres que durant el 2002 van ser declarades d'emergència, ateses les seues característiques, podran haver sigut iniciades durant eixe any, amb posterioritat a la dita declaració i podran ser sol·licitades adjuntant la dita declaració. Es farà constar tal circumstància en l'imprés de sol·licitud que figura com a annex 1 i aportaran, a més del que exigix l'article 3, la documentació a què referència l'article 7 -abonament de la subvenció.
  
Article 2. Import global màxim i finançament
  
L'import destinat a les subvencions és d'un milió cent huitanta mil euros, que es finançaran a càrrec de la línia de subvenció T0004, del programa 512.10, dels pressuposts de la Generalitat Valenciana per a 2003.
  
El crèdit abans citat es podrà incrementar en la quantia que permeten les disponibilitats pressupostàries en cas de resultar insuficient per a atendre les peticions que, presentades dins del termini, acrediten reunir els requisits establits en esta convocatòria.
  
Finalitzat el termini de presentació de sol·licituds, si haguera sigut ampliat el mencionat crèdit, es publicarà en el Diari Oficial de la Generalitat Valenciana l'import total de la dotació destinada a esta línia de subvenció.
  
Excepcionalment, quan així ho requerisquen les especials circumstàncies de la inversió que s'ha realitzar, es podran concedir ajudes en règim de despesa plurianual, sempre que ho permeten les disponibilitats pressupostàries.
  
Les subvencions previstes en esta orde es concediran des del moment de la seua entrada en vigor.
  
Article 3. Sol·licituds i documentació
  
Les sol·licituds de les entitats locals interessades es confeccionaran d'acord amb el model de sol·licitud que figura com a annex 1 i seran adreçades al director general d'Obres Públiques; av. de Blasco Ibáñez núm. 50. València 46840.
  
Juntament amb la sol·licitud s'haurà d'acompanyar, obligatòriament, de la documentació la següent:
  
A) Certificat de l'acord de l'òrgan competent de l'entitat local (annex 2).
  
B) Projecte tècnic de l'obra, que haurà de ser informat favorablement per l'Oficina de Supervisió de Projectes de la Conselleria d'Obres Públiques, Urbanisme i Transports. Per este motiu, en el cas que els nostres servicis tècnics detecten alguna deficiència en estos que haja de ser corregida, esta correcció haurà de ser remesa a esta Conselleria durant els quinze dies següents a la recepció per part l'entitat local de l'informe corresponent, a fi que l'expedient puga ser tramitat i l'obra executada dins dels terminis prevists.
  
En el cas que el pressupost global de licitació siga inferior als seixanta mil cent un euros, el projecte podrà ser inicialment substituït per un document en què s'incloga:
  
- Descripció del problema i de la solució adoptada.
  
- Valoració de les obres, que continga mesuraments, descripció de les unitats d'obra amb el seu preu unitari i aplicació dels dits preus. A la suma de la valoració anterior se li aplicaran els percentatges de despeses generals, benefici industrial i IVA.
  
En el cas que l'obra per a la qual se sol·licita subvenció es considere amb possibilitat de ser inclosa entre les subvencionades, els servicis tècnics d'esta Direcció General sol·licitaran a l'Ajuntament un projecte amb els documents que es consideren necessaris per a la completa definició de l'obra que s'ha d'executar, tal com disposa l'article 126 del Reglament General de Contractació de les Administracions Públiques. Este document haurà de ser remés en el termini improrrogable de quinze dies.
  
La concessió de les subvencions estarà condicionada a la recepció per part de la Conselleria d'Obres Públiques, Urbanisme i Transports dels documents referits en este apartat en els terminis indicats.
  
C) Programa o calendari de terminis, elaborat pel tècnic competent de l'entitat local i subscrit per este i per l'alcalde (annex 3).
  
D) Manteniment de tercers (Annex 4).
  
Tant els annexos com la informació sobre l'orde es poden obtindre a través de la pàgina web de la Generalitat Valenciana, la direcció d'internet de la qual és www.cop.gva.es/rrhh.
  
Article 4. Presentació de sol·licituds
  
Les sol·licituds es presentaran en els corresponents registres Generals de la Conselleria d'Obres Públiques, Urbanisme i Transports, situats en la seu central de l'avinguda de Blasco Ibáñez 50, de València, i Servicis Territorials de Castelló i Alacant, situats respectivament en l'avinguda del Mar 16 i l'avinguda dels Reis Catòlics 39, o per qualsevol dels mitjans establits en l'article 38.4 de la Llei 4/1999, de 13 de gener, de modificació de la Llei 30/92, de Règim Jurídic de les Administracions Públiques i del Procediment Administratiu Comú.
  
El termini de presentació de les sol·licituds serà de quinze dies hàbils a partir del dia següent de la publicació d'esta convocatòria en el Diari Oficial de la Generalitat Valenciana.
  
Les obres que amb posterioritat a esta data siguen declarades d'emergència podran ser sol·licitades en l'orde de l'any 2004, sempre que esta així ho establisca i hi haja crèdit adequat i suficient en els pressuposts de l'exercici corresponent.
  
Article 5. Criteris de concessió
  
S'atendran preferentment aquelles sol·licituds que reunisquen en major mesura el següent:
  
1. Gravetat del problema mesurat en termes absoluts i relatius de la població afectada.
  
2. Obres que prevegen unes altres ja executades o en execució.
  
3. Urgència a atendre la necessitat.
  
4. En el cas que l'entitat local haguera obtingut subvenció en anteriors convocatòries d'esta orde, el grau de compliment dels terminis de tramitació de l'expedient de contractació i de l'execució de les obres.
  
5. Capacitat financera i de gestió de la institució peticionària.
  
6. Pressupost de l'obra.
  
7. Atenció a la major part dels peticionaris.
  
8. Obres que puguen ser executades dins dels terminis establits en l'article 3.
  
9. Entitats locals que fins a la data de finalització del termini de presentació de sol·licituds, hagueren aportat la documentació a què es referix l'article 3, completa i correcta.
  
Article 6. Resolució i formalització de la concessió
  
L'òrgan encarregat de resoldre les sol·licituds és el conseller d'Obres Públiques, Urbanisme i Transports.
  
El termini màxim de resolució i notificació del procediment serà de sis mesos comptador des de la data en què la sol·licitud tinga entrada en el Registre de la Conselleria d'Obres Públiques, Urbanisme i Transports. Transcorregut el dit termini sense que s'haja rebut notificació, els interessats podran entendre desestimades les seues sol·licituds per silenci administratiu.
  
La recepció per part de la Conselleria d'Obres Públiques, Urbanisme i Transports de l'escrit d'acceptació de la subvenció (annex 2, apartat 2, paràgraf segon), després de la notificació de la resolució definitiva bastarà per a perfeccionar els drets i les obligacions de les parts.
  
Article 7. Abonament de la subvenció
  
Les subvencions es faran efectives directament per esta Conselleria a favor de l'entitat local beneficiària contra certificats d'obra, firmats pel tècnic director de les obres i aprovats per l'òrgan competent de l'entitat local.
  
Juntament amb el primer certificat s'adjuntarà:
  
- Certificat expedit per l'interventor o secretari acreditatiu d'haver tramitat l'expedient de contractació de l'obra d'acord amb la Llei de Contractes de les Administracions Públiques.
  
- Còpia compulsada del contracte formalitzat entre l'entitat local i l'adjudicatari de les obres.
  
L'últim certificat anirà acompanyat de l'acta de recepció o certificat de fi d'obra, si és procedent.
  
Si les obres es realitzen pel sistema d'administració pròpia, els certificats d'obra (que en este cas consistiran en un estat de mesuraments), hauran d'anar acompanyats, a més del que descriu paràgrafs anteriors, dels justificants següents:
  
La part dels costs de personal s'acreditarà per mitjà de certificat expedit per l'interventor o secretari acreditatiu d'haver sigut satisfets a càrrec dels crèdits consignats en el capítol VI del pressupost, en el qual apareixerà l'import.
  
La part dels costs d'adquisició de materials o prestació de servicis s'acreditarà amb les còpies de les factures, aprovades per l'òrgan competent de l'entitat local, degudament confrontades, i s'estampillaran amb la diligència despesa finançada GV, COPUT: subvenció concedida, data i import.
  
Article 8. Desplegament de l'orde
  
Per al coneixement de totes les qüestions que suscite el desplegament de la present orde serà competent la Conselleria d'Obres Públiques, Urbanisme i Transports.
  
La Conselleria d'Obres Públiques, Urbanisme i Transports es reserva el dret de realitzar totes les inspeccions tècniques i administratives que considere necessàries a fi de comprovar la correcta projecció i eficàcia de les obres. Igualment podrà corregir els errors detectats en els projectes i certificats d'obra.
  
Disposició final i única. Entrada en vigor
  
La present orde entrarà en vigor l'endemà de la publicació en el Diari Oficial de la Generalitat Valenciana.
  
Contra esta orde, que posa fi a la via administrativa, es podrà interposar recurs contenciós administratiu davant del Tribunal Superior de Justícia de la Comunitat Valenciana en el termini de dos mesos, comptadors des del dia següent de la publicació d'esta en el Diari Oficial de la Generalitat Valenciana, d'acord amb el que preveu l'article 46.1 de la Llei 29/1998 de 13 de juliol, Reguladora de la Jurisdicció Contenciosa Administrativa.
  
Tot això sense perjuí que es puga exercitar qualsevol altre mitjà de defensa que s'estime oportú.
  
València 3 de març de 2003
  
El conseller d'Obres Públiques, Urbanisme i Transports,